Dështimi i zemrës

__NOINDEX__

Insufiçienca kardiake (IK), e njohur edhe si insuficienca kardiake kongjestive, është një sindromë që ndodh kur zemra nuk arrin të mbushet ose të pompojë gjakun në mënyrë efektive për të përmbushur nevojat e organizmit. 

Simptomat kryesore përfshijnë dispnenë (vështirësinë në frymëmarrje), lodhje të theksuar trpore si dhe edemën e gjymtyrëve të poshtme. Ashpërsia e sëmundjes vlerësohet kryesisht sipas fraksionit të ejeksionit dhe intensitetit të simptomave. Sëmundje të tjera si obeziteti, insuficienca renale, sëmundjet e mëlçisë, anemia dhe çrregullimet e tiroides mund të japin tablo të ngjashme.

Shkaqet më të shpeshta përfshijnë sëmundjen e arterieve koronare, infarktin e miokardit, hipertensionin arterial, fibrilacionin atrial, sëmundjet valvulare dhe kardiomiopatitë, të cilat ndryshojnë strukturën ose funksionin e zemrës. Insufiçienca kardiake mund të jetë e majtë, e djathtë ose biventrikullare; forma e majtë klasifikohet në me fraksion ejeksioni të reduktuar ose të ruajtur.

Diagnoza bazohet në simptomat, ekzaminimin fizik dhe ekokardiografinë. Analizat laboratorike dhe radiografia e toraksit ndihmojnë në përcaktimin e shkakut dhe vlerësimin e gjendjes.

Trajtimi varet nga ashpërsia e sëmundjes. Në format kronike rekomandohen ndryshime të stilit të jetesës dhe terapia medikamentoze, duke përfshirë ACE-inhibitorët ose ARB/ARNI, beta-bllokuesit, antagonistët e receptorëve mineralokortikoidë, inhibitorë e SGLT2 dhe diuretikë për kontrollin e ritensionit hidrik. Në raste të përzgjedhura mund të nevojiten pajisje si pacemaker, defibrilator të implantuar ose terapi resinkronizuese kardiake, ndërsa në stadet e avancuara mund të konsiderohet asistenca mekanike ventrikulare ose transplantimi i zemrës.

Insufiçienca kardiake është një gjendje e shpeshtë dhe potencialisht fatale, që prek rreth 2% të të rriturve dhe mbi 10% të personave mbi 70 vjeç, dhe përbën një nga shkaqet kryesore të shtrimeve në spital dhe mortalitetit kardiovaskular.

 Referencat 

Kategoria:Mjekësi klinike
Kategoria:Kardiologji